Hoe om 'n nuwe vaardigheid aan te leer - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe om 'n nuwe vaardigheid aan te leer
Covid-19 het 'n paar neigings uitgelig wat reeds in die wêreld voorgekom het in die 21ste eeu.
In 'n wêreld waar 'n ontsaglike hoeveelheid kennis en vaardighede nodig is om te vorder en waar baie mense sonder werk sit of na 'n nuwe soort werk soek, het die aanleer van nuwe vaardighede essensieel geword. Dit dien ook ander doele, soos om ekstra werk te doen om inkomste aan te vul of sommer net om jou huidige werk beter te kan doen.
Die produktiwiteitsdeskundige Danny Forest verseker ons dat dit nie so moeilik is as wat ons dink nie. "Hier is iets wat julle van die begin af moet weet: dis nie so vreesaanjaend of moeilik soos dit lyk nie. 'n Klomp van ons leer gereeld 'n klomp nuwe vaardighede aan sonder om twee keer daaraan te dink. Die aanleer van 'n nuwe vaardigheid is 'n aktiwiteit wat die brein doen 'sonder ons toestemming te vra'."
So, hoe versterk mens jou vaardighede? Hier is 'n paar vinnige wenke:
Stel 'n doelwit
Dit is altyd beter om die brein te fokus met iets om na te strewe.
"Om te weet wat jou einddoel is, is die eerste kritieke stap om enigiets te leer. Dit sal jou in 'n konsekwente rigting laat beweeg, veral as dinge moeilik raak – en dit sal. Dit is dus belangrik om jou doelwit so konkreet as moontlik te omskryf," sê Sean Kim, stigter en HUB van Rype, 'n persoonlike taalafrigplatform.
En bowenal, wanneer jy jou doelwit stel, moet jy die groter doel daaragter identifiseer. "Hoekom wil jy hierdie vaardigheid aanleer en nie 'n ander een nie? Wat gaan jy daarmee doen as jy dit het? Om iets vrywillig te probeer leer net ter wille van die leer hou selde lank," sê Kim.
Daar word aanbeveel dat jy uitkomste aan tydraamwerke koppel om jou verstand beter te fokus. Om iets onafgehandel te los, sal dit uiteindelik agterweë laat bly. Maak dit 'n prioriteit!
Deurdink dit en ontleed dit
Forest voeg by dat dit nuttig is om dinge te deurdink en op die volgende te fokus:
Wat sal dit beteken as ek die vaardigheid bemeester?
Kan ek dit in kleiner subvaardighede opbreek?
Watter hulpbronne kan ek gebruik om dit aan te leer (let op die meervoud)?
Hoe kan ek op die hoogte van my vordering bly?
Hoe kan ek doelgerig en konsekwent in die praktyk wees?
Die beste manier om jou nuwe vaardigheid te bemeester, is om dit in hanteerbare onderdele op te breek. As dit gedoen is, sal dit die beste wees om op die bemeestering van een deel op 'n keer te fokus totdat elke subvaardigheid aangeleer is. Party van ons kan dalk effektief multitaak, maar vir baie van ons sal dit net een te veel wees. Daarom is dit beter om een ding op 'n keer te leer.
Gebruik meer as een manier van leer
Almal van ons leer graag op bepaalde maniere. Sommige van ons verkies visueel, andere hou van luister en nog andere hou van lees. Die aanleer van 'n nuwe vaardigheid sal egter nie net 'n multidissiplinêre benadering vereis nie, maar ook om op nuwe maniere te leer.
"So, wat is nou eintlik die beste manier om te leer? Dit hang in die eerste plek af van wat jy probeer leer," skryf Farheen Gani. "Byvoorbeeld, as jy probeer om 'n nuwe taal te leer, moenie net die handboek lees nie. Kyk na TV-programme, luister na musiek, en praat met 'n moedertaalspreker deur 'n taalwisseltoepassing. In 'n tydvak waar alles met die druk van 'n knoppie beskikbaar is, is daar baie maniere om te leer. Die sleutel is wisselwerking met die inligting."
Danny Forest, 2 Julie 2019, "Your essential guide to learn new skills fast", https://medium.com/skilluped/your-essential-guide-to-learn-new-skills-fast-c7e3fc493bea.
Farheen Gani, 11 Julie 2017, "Top 10 strategies for learning new skills", https://zapier.com/blog/learning-new-skills/.
Sean Kim, 10 Februarie 2015, "Try these 5 steps for learning new skills faster", https://www.fastcompany.com/3051781/try-these-5-steps-for-learning-new-skills-faster.